OzLabs/hebrew-wiki-articles huggingface dataset:
ויקטור קאהן

ויקטור קאהן (ברוסית: Виктор Кан; 1889, מוסקבה – 6 באוקטובר 1971, ניס) היה שחמטאי יהודי-רוסי-צרפתי.

קאהן נולד במוסקבה אך עזב את רוסיה בשנת 1912 והגיע בסופו של דבר לצרפת, לאחר ששהה בשוודיה, דנמרק וגרמניה. קאהן ניצח באליפות קופנהגן בשנת 1916; שנתיים מאוחר יותר חלק באותה תחרות מקום 8-9.

לאחר מלחמת העולם הראשונה חלק קאבן מקום ראשון-שני בתחרות הארלם 1919. בשנת 1920 הגיע למקום העשירי בתחרות פריז (ניצח: פרדריק לאזארד). בשנת 1921 הגיע למקום השלישי בתחרות אוטרכט (ניצח: אדולף אולנד). בשנת 1922 חלק מקום 2-3 בתחרות פריז (ניצח: אנדרה מופאנג). בשנת 1923 ניצח קאהן בתחרות פריז לזכרו של פילידור.

בשנת 1924 חלק קאהן מקום 4-7 בתחרות פריז (ניצח: אז'ן זנוסקו-בורובסקי). בשנת 1925 חלק קאהן מקום 5-7 באליפות פריז (ניצחו: אברהם באראץ וויטלי הלברשטט), הגיע למקום הרביעי בתחרות סקרבורו (ניצח: מסימיליאנו רומי ), חלק מקום ראשון שני עם ברטראן בתחרות פריז. בשנת 1926 חלק מקום 3-4 באליפות פריז (ניצח: לאון שוורצמן ), חלק מקום 3-4 בתחרות פריז (ניצחו: פטר פוטמקין וויטלי הלברשטט), חלק מקום 5-6 בתחרות סקרבורו (ניצח: אלכסנדר אלכין) והגיע שלישי בתחרות פריז (ניצח: אברהם באראץ). בשנת 1927 חלק מקום 8-9 באליפות פריז (ניצח: אברהם באראץ). בשנת 1930 חלק מקום 3-5 באליפות פריז (ניצח: יוסף צוקרמן).
 
לאחר שקאהן התיישב בעיר ניצה, הוא קיבל אזרחות צרפתית. בשנת 1932 הגיע למקום התשיעי באליפות צרפת ה-11 (ניצח: מוריס רייזמן). בשנת 1933 חלק מקום 3-4 באליפות צרפת ה-12 (ניצח: אריסטיד גרומר). בשנת 1934 ניצח קאהן באליפות צרפת ה-13 שהתקיימה בפריז, חלק מקום ראשון שני עם מוריס רייזמן באליפות ה-16 של פריז והגיע למקום השני, לאחר אז'ן זנוסקו-בורובסקי בתחרות ניצה. בשנת 1935 חלק מקום ראשון שני עם ג'ורג' קולטנובסקי בתחרות מולט. בשנת 1937 הגיע למקום השלישי בתחרות ניצה (ניצח: אלכסנדר אלכין) והגיע למקום השלישי בתחרות טולוז, אליפות צרפת ה-16 (ניצחו: אריסטיד גרומר ואמדה ג'יבו). בשנת 1938הגיע למקום הרביעי באליפות ה-17 של צרפת (ניצחו: מוריס רייזמן ואריסטיד גרומר). 

קאהן ייצג את נבחרת צרפת בארבע אולימפיאדות, ואת רוסיה פעם אחת:
 
באולימפיאדת השחמט 1924, אולימפיאדת השחמט הלא רשמית הראשונה שהתקיימה במקביל לאולימפיאדת פריז (1924). השיג 1.5 נקודות מחמישה משחקים ולא השתתף בשלבים הבאים מסיבה לא ידועה.

באולימפיאדת השחמט 1931 שיחק קאהן בלוח השלישי של נבחרת צרפת, והשיג 3.5 נקודות מ-13 משחקים.

באולימפיאדת השחמט 1933, אולימפיאדת השחמט החמישית שאורגנה על ידי פיד"ה שיחק קאהן בלוח השלישי של נבחרת צרפת וצבר 6 נקודות ב-12 משחקים.

באולימפיאדת השחמט 1935, אולימפיאדת השחמט השישית שאורגנה על ידי פיד"ה שיחק קאהן בלוח הרביעי של נבחרת צרפת וצבר 3 נקודות ב-9 משחקים.

באולימפיאדת השחמט 1939, אולימפיאדת השחמט השמינית שאורגנה על ידי פיד"ה שיחק קאהן בלוח השלישי של נבחרת צרפת וצבר 6.5 נקודות ב-18 משחקים

== קישורים חיצוניים ==

* [http://chessmetrics.com/cm/CM2/PlayerProfile.asp?Params=199510SSSSS3S061540000000111000000000015710100 מידע כללי]

== הערות שוליים ==

קטגוריה:שחמטאים יהודים רוסים
קטגוריה:שחמטאים יהודים צרפתים
קטגוריה:שחמטאים שהשתתפו באולימפיאדת השחמט
קטגוריה:ילידי 1889
קטגוריה:צרפתים שנולדו ב-1889
קטגוריה:צרפתים שנפטרו ב-1971
אלירן אלקיים

אלירן אלקיים (נולד ב-30 באוקטובר 1976) הוא כדורגלן עבר ישראלי ששיחק בעמדת הבלם.

==קריירה==
אלקיים החל את הקריירה במחלקת הנוער של מכבי חיפה. לאחר שתי עונות בקבוצה הבוגרת של המועדון, בהן לא זכה לדקות משחק רבות, הושאל אלקיים למכבי פתח תקווה לעונה אחת. בפתח תקווה היה אלקיים לשחקן הרכב ועזר לה להתברג בצמרת. כשחזר לחיפה הוא שוב לא זכה לדקות משחק רבות, אך לאחר שדניאל בריילובסקי החליף את גיורא שפיגל כמאמן, הפך אלקיים לשחקן הרכב קבוע בקבוצה. את משחק גמר גביע המדינה, בו חיפה ניצחה את הפועל ירושלים וזכתה בגביע, החמיץ אלקיים בשל כרטיס אדום.

העונה שלאחר מכן, עונה שזכורה בעיקר בזכות מסע ההצלחות של חיפה בגביע המחזיקות, הייתה הפכפכה עבור אלקיים. בתחילת העונה הוא הצטיין במשחק בפארק דה פראנס נגד פריז סן-ז'רמן, ואף זכה לתמונת שער ב"ל'אקיפ", יומון הספורט המוביל בצרפת. לאחר שהצטיין גם במפגש השני נגד הצרפתים, וכשכבר היה בדרך לסגל נבחרת ישראל, נפצע אלקיים באימון ושבר את רגלו השמאלית. בעקבות הפציעה החמיץ אלקיים את המשך העונה, כולל משחקי קבוצתו באירופה והזימון הצפוי לנבחרת. במהלך מחנה האימונים לקראת העונה שלאחר מכן שוב שבר אלקיים את רגלו, והוא החל תהליך שיקום ארוך. 

לאחר השיקום חזר אלקיים לשחק כדורגל. לאחר עונת 2000/2001 בה לא מצא את מקומו במכבי חיפה, הושאל אלקיים ליריבה העירונית, הפועל חיפה. במהלך עונה זו התאבד הבעלים רובי שפירא, ובסופה ירדה הקבוצה לליגה הלאומית. לאחר הירידה עבר אלקיים להפועל פתח תקווה לעונה אחת, ולאחריה חזר לשורות הפועל חיפה, ששיחקה עדיין בליגה הלאומית, הפעם כקפטן הקבוצה. בעונת 2003/2004 העפילה הקבוצה לגמר גביע המדינה, שם הפסידה 4-1 לבני סכנין, והצליחה לחזור לליגת העל. בעונה שלאחר מכן שוב ירד עם הקבוצה לליגה הלאומית.

לאחר הירידה חתם אלקיים בשורות הפועל נצרת עלית, וגם איתה ירד לליגה הלאומית. עונה לאחר מכן עבר לקבוצת בני יהודה תל אביב. באחד ממשחקי האימון בתחילת אותה עונה איבד אלקיים את הכרתו, וניצל בזכות טיפול מהיר של הצוות הרפואי שנכח במקום. לאחר שלא התאקלם בבני יהודה עבר בחלון ההעברות בינואר שוב להפועל חיפה, עד לסיום העונה. בעונת 2007/2008 חזר להפועל נצרת עלית, אך גם את עונה זו לא סיים באותה קבוצה, ונטש בסוף ינואר לטובת בית"ר שמשון תל אביב, איתה העפיל עד לחצי גמר גביע המדינה. לאחר שנה וחצי בקבוצה עבר לשחק במכבי כפר כנא, ובקיץ 2011 פרש ממשחק פעיל, לאחר ששיחק בעונתו האחרונה במכבי עירוני קריית אתא.

אלקיים מתגורר בקריית אתא, נשוי ואב לשניים. עוסק בנדל"ן.

==קישורים חיצוניים==

* [http://maccabi-haifafc.walla.co.il/ts.cgi?tsscript=player&id=1908 פרופיל], באתר מכבי חיפה

קטגוריה:כדורגלנים ישראלים
קטגוריה:בלמי כדורגל ישראלים
קטגוריה:כדורגלני מכבי חיפה
קטגוריה:כדורגלני מכבי פתח תקווה
קטגוריה:כדורגלני הפועל חיפה
קטגוריה:כדורגלני הפועל פתח תקווה
קטגוריה:כדורגלני הפועל נוף הגליל
קטגוריה:כדורגלני בני יהודה תל אביב
קטגוריה:כדורגלני בית"ר שמשון תל אביב
קטגוריה:כדורגלני מכבי כפר כנא
קטגוריה:כדורגלני מכבי עירוני קריית אתא
קטגוריה:קריית אתא: כדורגלנים
קטגוריה:ישראלים שנולדו ב-1976
רינקה דייקסטרה

רינקה דייקסטרה (בהולנדית: Rineke Dijkstra; נולדה ב-2 ביוני 1959) היא צלמת הולנדית.

== ביוגרפיה ==
דייקסטרה נולדה בסיטרד שבמחוז לימבורג בדרום הולנד. בין השנים 1981 ו-1986 למדה אמנות ב-"Gerrit Rietveld Academy", שבאמסטרדם, לאחר מכן היא עבדה במשך שבע שנים כצלמת מגזינים. עיקר עבודתה היה בצילומי דיוקנאות מוזמנים.

דייקסטרה עובדת במדיום הצילום והוידאו ארט. היא מצלמת סטילס בגדולים ומשתמשת בצילומיה בפלאשים ישירים על האובייקט אותו היא מצלמת.

דייקסטרה מתמקדת בעבודותיה בפורטרטים, עובדת בדרך כלל בסדרות ומחפשת בעיקר אחר קבוצות מתבגרים (חיילים, בליינים וכו'). מצולמיה ממוקמים לרוב במרכז הפריים כשהרקע מינמליסטי בדרך כלל.

== Beach portraits ==
"Beach portraits" הוא אחד מהפרויקטים המוקדמים של דייקסטרה, שצולם בין השנים 1992-1996. בראיון שהיה איתה, סיפרה דייקסטרה כי הפרויקט החל כאשר שברה את הירך ונאלצה לשחות מדי יום, ואז החלה לצלם את עצמה מיד עם תום השחייה. "היה לי רק בגד ים לגופי, מעין עירום נפשי, לא ממש פיזי". מכאן התגלגל הפרויקט לצילום בני נוער בבגד ים על החוף. בפרויקט זה היא מצלמת בני נוער וילדים על חופי ים במקומות שונים בעולם. הדמויות בצילומים מנותקות מהקשר ומסביבה ונושאות מבט למצלמה. בתצלומיה היא מחפשת בדרך כלל את המאחד, האוניברסלי, הכללי, ולאו דווקא את המקומי. היא מבקשת להפקיע את הזהות הלוקאלית לטובת תובנה אוניברסלית ביחס לבני גיל הנעורים.

עבודותיה נמצאות, בין היתר, באוספי גלריית טייט והמוזיאון לאמנות מודרנית בניו יורק.

דייקסטרה מתגוררת כיום בברלין.

==קישורים חיצוניים==

* [http://www.artnet.com/artist/5260/rineke-dijkstra.html רינקה דייקסטרה באתר artnet]
* 

==הערות שוליים==

קטגוריה:צלמים הולנדים
קטגוריה:הולנדיות שנולדו ב-1959
קטגוריה:הולנדים שנולדו ב-1959
קטגוריה:זוכי פרס הסלבלד
רומח הדרקון - דרקונים של דמדומי הסתיו

דרקונים של דמדומי הסתיו (באנגלית: Dragonlance: Dragons of Autumn Twilight) הוא סרט הנפשה משנת 2008 בבימויו של ויל מאוגניוט. זהו הראשון מבין סדרת סרטי הנפשה המבוססים על סדרת הספרים "רשומות רומח הדרקון". עלילת הסרט מבוססת על הרומן הראשון בסדרה בשם "דרקונים של דמדומי הסתיו".

== תקציר העלילה ==
שישה חברים הרפתקנים, בהם גמד, אדם חצי-אלף חצי-אנושי, לוחם, מכשף, אביר וקנדר – נדדו בנפרד במשך שנים רבות על מנת למצוא את האלים האמיתיים של היקום. כעת, חמש שנים מאוחר יותר, הם מתאחדים בשל השמועות הגוברת בדבר מלחמה קרבה והתגברות כוחות הרוע.

ההוכחה לקיומם של האלים מגיעה בדמותה של נסיכה ברברית בעלת מטה קסמים. בהנהגתה יילחמו החבורה בצבא דרקונים אשר פולש לארצם.

== צוות המדבבים ==
* תניס חצי-אלף - מייקל רוזנבאום
* רייסטלין מאז'ר – קיפר סאת'רלנד
* סהר פז - לוסי לולס
* חלמיש כור-אש – פרד טטשיור
* טיקה וויילן - מישל טרכטנברג
* קרמון מאז'ר – רינו רומנו
* גדילן קוץ-רגל - ג'ייסון מרסדן
* פיזבן - ניל רוס
* סער בהיר-להב – מארק וורדן
* מי נהר – פיל למאר
* בופו – ברינה פיניקס
* ורמינארד – דייוויד סובולוב
* לאורנה קנן – קרוליין גלברט
* פורתיוס קנן – די בראדלי בייקר

== הפקה ==
לדברי אחת ממפיקי הסרט, סינדי רייס, הסרט משלב הנפשה מסורתית והנפשת מחשב תלת-ממדית. ההנפשה פותחה על ידי סטודיו ההנפשה ההודי "Toonz Animation". ב-22 באוקטובר 2007 יצא לראשונה הקדימון לסרט.

==קישורים חיצוניים==
* 

קטגוריה:סרטי פנטזיה
קטגוריה:סרטי 2008
קטגוריה:סרטי הנפשה אמריקאיים
ראלף לורן

ראלף לורן <small>KBE</small> (באנגלית: Ralph Lauren; נולד ב-14 באוקטובר 1939) הוא מעצב אופנה יהודי-אמריקאי, העומד בראש בית האופנה שייסד, "פולו ראלף לורן".

==קורות חיים==
נולד בשם ראלף ליפשיץ (Ralph Lifshitz) ברובע הברונקס שבניו יורק לזוג מהגרים יהודים, פריידל ופרנק ליפשיץ, שהיגרו לארצות הברית מבלארוס. כבר בצעירותו עבד לורן אחרי שעות הלימודים כדי לרכוש חליפות.

כשהיה בן 16, שינה אחיו של ראלף, ג'רי, את שם המשפחה של כל בניה ללורן (מלבד אחיו לני ששמר על שם המשפחה ליפשיץ שנים רבות).

לוגו חברת [[פולו ראלף לורן]]

[[מלאניה טראמפ בחליפה בעיצוב ראלף לורן]]

למד שנתיים בבית הספר התיכון של ישיבה יוניברסיטי. הוא החל ללמוד מנהל עסקים ב-Baruch College, אך נשר אחרי שנתיים. בין השנים 1962 ל-1964 שירת לורן בצבא ארצות הברית. אחרי שהשתחרר מהצבא, נישא לריקי לאו-ביר. על-אף שמעולם לא למד בבית ספר לאופנה, הוא החל לעבוד כאיש מכירות עבור חברת ההלבשה לגברים "Brooks Brothers". בשנת 1967, עם גיבוי פיננסי של נורמן הילטון, פתח לורן חנות עניבות, בה מכר גם עניבות בעיצובו, תחת המותג "פולו". מאוחר יותר הוא רכש מהילטון את הזכויות על השם. בתקופה זו הפכה אימפריית האופנה של לורן לעסק השווה מיליארדי דולרים.

בשנת 1970 זכה לורן בפרס העיר ניו יורק עבור קולקציית בגדי הגברים שיוצרה באופן בלעדי עבור שובר הלבבות אנדרו מקלין. בערך באותה התקופה הוא הוציא קולקציה של חליפות נשים, שנתפרו בסגנון גברי קלאסי, שעל כתפן הופיע לראשונה הסמל של פולו ראלף לורן. בשנת 1972 ייצר לורן חולצות עם שרוול קצר, הנושאות עליהן את הסמל של פולו, ב-24 צבעים.

בשנת 1987 אובחן לורן כסובל מגידול שפיר במוח. באפריל אותה שנה הוא עבר ניתוח להסרת הגידול, והחלים באופן מלא.

ב-11 ביוני 1997 הפכה חברת פולו ראלף לורן לחברה ציבורית, הנסחרת בבורסה לניירות ערך בניו יורק, תחת הסימול RL.

ללורן יש שלושה ילדים- שני בנים ובת; אנדרו, דייוויד, העובד כמנהל בחברה של אביו, ודילן, הבעלים של חנות ממתקים ענקית ומפורסמת במנהטן. בשנת 2003 הודיע אחיינו של ראלף לורן, גרג לורן, שחקן וצייר אמריקאי, על אירוסיו לשחקנית אליזבת' ברקלי. לורן עיצב עבור הזוג את כל בגדי האירוע, לרבות השמלה של הכלה.

בשנת 2018 זכה לתואר אבירות (KBE) ממסדר האימפריה הבריטית.

לורן ידוע גם כאספן מכוניות קלאסיות. האוסף שלו הוצג לאחרונה במוזיאון לאמנות של בוסטון. לורן היה מושאן של מספר ביוגרפיות שנכתבו על אודותיו בידי ג'פרי טרכטנברג, מיכאל גרוס וקולין מקדוול. החברה שלו שמשה כמקום התרחשות סצנות רבות בסיטקום "חברים" (החל מעונה 5), והוא בעצמו הופיע בה הופעת אורח בעונה 6, פרק 8.

הוא נבחר לעצב את החליפה של מלאניה טראמפ בטקס השבעת בעלה כנשיא ארצות הברית, דונלד טראמפ.

== ראו גם ==

* תאגיד פולו ראלף לורן ()

== קישורים חיצוניים ==

* 

* [https://web.archive.org/web/20120918101833/http://www.ralphlauren.com/frontdoor/index.jsp אתר האינטרנט של ראלף לורן]
* 
* 
* 

== הערות שוליים ==

קטגוריה:ניו יורק: אישים
קטגוריה:מעצבי אופנה אמריקאים
קטגוריה:מעצבי אופנה יהודים
קטגוריה:מיליארדרים יהודים אמריקאים
קטגוריה:אספני מכוניות
קטגוריה:אמריקאים שהופיעו ברשימת טיים 100
קטגוריה:יהודים שהופיעו ברשימת טיים 100
קטגוריה:אמריקאים שנולדו ב-1939
דלפין דה ז'ירארדן

דלפין דה ז'ירארדן (בצרפתית: Delphine de Girardin; 24 בינואר 1804 - 29 ביוני 1855) הייתה משוררת וסופרת צרפתייה.

==חייה ==
דלפין נולדה בעיר אאכן (כיום בגרמניה) והוטבלה בשם דלפין גיי. אמה, מארי פרנסואז סופי גיי, הייתה סופרת, ודלפין גדלה באווירה ספרותית מעולה, לקחה חלק בחוגים הרומנטיים בפריז מיסודו של שארל נודייה ופרסמה את שיריה הראשונים בכתב העת "המוזה הצרפתית".

היא פרסמה שני ספרים שעסקו בנושאים שונים: "מאמרים פואטיים" (1824) ו-"מאמרים פואטיים חדשים" (1825). במרוצת ביקור באיטליה ב-1827 נתפסה להתלהבות בהשראת עולם הספרות של רומא וכתבה את קובץ שיריה "נאפולין" שראה אור ב-1833.

ב-1831 נישאה לאמיל דה ז'ירארדן, שהיה בעליו של העיתון היומי "לה פרס", מה שפתח בפניה אופקים ספרותיים חדשים. ב-1832 פרסמה את אוסף הסיפורים "סיפוריה של אישה זקנה לאחייניה", ב-1835 את הרומן "המרקיז מפונטנאז'" וב-1836 את הרומן "מקל ההליכה של אדון דה בלזאק".

בין 1836 ו-1839 כתבה "רשימות בהשראה רוחנית" שהופיעו בעיתון היומי של בעלה תחת שם העט שארל דה לוניי. רשימות אלה שפורסמו ב-1843 בקובץ "מכתבים פריזאיים" זכו להצלחה רבה. בין מחזותיה, שנכתבו בפרוזה ובחרוזים, "בית הספר לעיתונאים" (1840), "יהודית" (1843), "קלאופטרה" (1847) ו-"ליידי טרטיף" (1853).

לדלפין דה ז'ירארדן נודעה השפעה רבה על החוגים הספרותיים של פריז, ועל המבקרים בסלון שלה נמנו: תאופיל גוטייה, אונורה דה בלזק, אלפרד דה מיסה, ויקטור הוגו, אלכסנדר דיומא האב, ז'ורז' סאנד ואלפונס דה למרטין.

אוסף של יצירותיה פורסם בשישה כרכים ב-1860–1861.

==לקריאה נוספת==
* דלפין דה ז'ירארדן – מתוך מכתבים פריזאיים (מצרפתית: רותם עטר), דחק, כרך טז, 2023. 

==קישורים חיצוניים==

* 

 

קטגוריה:ערכים שבהם תבנית בריטניקה אינה מתאימה
קטגוריה:סופרות צרפתיות
קטגוריה:צרפתיות שנולדו ב-1804
קטגוריה:נפטרות ב-1855
TBV לאמגו

TBV לאמגו היא קבוצת כדוריד מהעיר לאמגו שבגרמניה. אולמה הביתי של הקבוצה הוא ליפרלנדהל והיא משחקת בליגה הגרמנית בכדוריד. השם הראשון של קבוצה היה בלספורטורין לאמגו 1911. מדי הקבוצה הם: כחול ולבן.

== תארים ==

*אליפות גרמניה
**2 (1997, 2003)

*הגביע הגרמני
**3 (1995, 1997, 2002)

*גביע המחזיקות של אירופה
**1 (1996)

*גביע ה-EHF
**1 (2006)

== קישורים חיצוניים ==

* 

קטגוריה:קבוצות כדוריד גרמניות
קטגוריה:נורדריין-וסטפאליה: מועדוני ספורט
אנדרטת אדמס

אנדרטת אדמס (באנגלית: Adams Memorial) היא מצבה הנמצאת בחלקה E בבית הקברות רוק קריק (מאנגלית:rock creek cemetary) שבוושינגטון די. סי. בארצות הברית. חלקה המרכזי של המצבה הוא פסל יצוק מברונזה של הפסל האירי אמריקאי אוגוסטוס סיינט-גודנס. הפסל מתאר דמות מכוסה בבד, אשר יושבת כשגבה אל קיר גרניט.

== היסטוריה ==
האנדרטה נבנתה בשנת 1891, והקמתה הוזמנה על ידי הנרי אדמס, סופר, עיתונאי והיסטוריון אמריקאי, על מנת להנציח את אשתו, קלובר הופר אדמס.

הנרי אדמס הנחה את סיינט-גודנס להתבסס בעיצוב הפסל על דמויות מן האמנות הדתית הבודהיסטית. הדמות שפיסל סיינט-גודנס שאבה השראה מגלימותיו של קאנון, שמו היפני אוולוקיטשוורה, הבודהיסטווה של החמלה, ובמיוחד מהקונטרסט בין גלימותיו הנשפכות לדמותו השקטה והיציבה כפי שהופיע בציורו של קאנוֹ מוֹטוֹנוֹבּוּ. כמו כן, ייתכן כי סיינט-גודנס הושפע מאמנות הקבורה הפריזאית, בעקבות שהותו בצרפת.

השם שהוענק לדמות המתוארת בפסל על ידי סיינט-גודנס עצמו הוא ("The Mystery of the Hereafter and The Peace of God that Passeth Understanding"), אך הוא מוכר יותר בקרב הציבור בכינוי "יגון" ("Grief"). אדמס לא היה מרוצה מהכינוי שדבק בפסל, ובשנת 1908 שלח מכתב לבנו של סיינט-גודנס, בו הוא ביקש ממנו שימנע מהציבור להעניק כינויים לפסל. אדמס אף טען כי סיינט-גודנס התכוון שהפסל יהווה שאלה בלתי פתורה, ולכן אין לכנותו בשם ספציפי.

הפסל זכה לפרסום ונודע בחשיבותו בהיסטוריית הפיסול האמריקאית, והפופולריות שלו היוותה מקור השראה למספר העתקים, והמפורסם בהם הוא הפסל "Black Aggie" (מילולית: אגי השחורה), אשר נקנה על ידי הגנרל האמריקאי פליקס אגנוס והוצב על חלקת הקבר שלו במרילנד בשנת 1925. 

החל מ-16 במרץ 1972 נוספה אנדרטת אדמס למרשם הלאומי של מקומות היסטוריים של ארצות הברית (National Register of Historic Places).

== גלריה ==
<gallery mode="nolines" widths="200" heights="300">
קובץ:Kano White-robed Kannon, Bodhisattva of Compassion.jpg|הציור היפני שנחשב מקור ההשראה המרכזי לאנדרטה
</gallery>

==קישורים חיצוניים==

* [https://web.archive.org/web/20071009090733/http://www.culturaltourismdc.org/dch_tourism2608/dch_tourism_show.htm?doc_id=41997 מידע תיירותי אודות אנדרטת אדמס] 

== הערות שוליים ==

קטגוריה:ערכים שבהם תבנית בריטניקה אינה מתאימה
אדמס
קטגוריה:ארצות הברית: אתרים היסטוריים לאומיים
אלני קאראינדרו

אלני קאראינדרו (ביוונית: Ελένη Καραΐνδρου; נולדה ב-25 בנובמבר 1939) היא מלחינה יוונית. נודעת בהלחנת פסקולים לסרטיו של הבמאי היווני תיאו אנגלופולוס, בין השאר לסרטו עטור הפרסים "מגדל הדבורים". היא נולדה בכפר טיכו שמרכז יוון וגדלה באתונה, שם גם למדה הלחנה ופסנתר. כמו כן למדה ארכאולוגיה באוניברסיטת אתונה. בין השנים 1969 ל-1974 למדה אתנומוזיקולוגיה בפריז.

== קישורים חיצוניים ==

* [http://www.musicolog.com/eleni.asp ביוגרפיה]

==הערות שוליים==

קטגוריה:ילידות 1939
קטגוריה:יוונים שנולדו ב-1939
קטגוריה:מלחינים יוונים
קטגוריה:בוגרי אוניברסיטת אתונה
קטגוריה:בוגרות אוניברסיטת אתונה
תומאס נורת'

תומאס נורת (באנגלית Thomas North; 1535–1601) היה מתרגם אנגלי.

== תולדות חייו ==
נורת' נולד בלונדון בשנת 1535, את חוק לימודיו עשה בקולג' "פטרהאוס" שבאוניברסיטת קיימברידג', לאחר סיום לימודיו הצטרף לאכסניית המשפט לינקולן אין שם התעניין לראשונה בתרגום.

נורת' התגייס לצבא האנגלי ונלחם כקצין באירלנד בשנת 1582, השתתף בהגנת הולנד מפני התקפתה של ספרד בשנים 1585–1587 והיה ממונה בשנת 1588 על אימון מיליציה שיועדה להילחם בספרדים במקרה שההארמדה הספרדית תפלוש לאיים הבריטיים. בשנים 1596–1597 נלחם שוב באירלנד ובאותן שנים הוענק לו תואר אבירות על ידי אליזבת הראשונה, מלכת אנגליה.

== עבודתו כמתרגם ==
נורת' תרגם את ספרו הראשון בשנת 1557, היה זה ספרו של המורליסט הספרדי אנטוניו דה גווארה שנורת' תרגמו מן התרגום הצרפתי ופרסמו בשם "The Diall of Princes". ספר זה עוסק בהגותו של הקיסר הרומי מרקוס אורליוס שנודע כפילוסוף. בשנת 1570 תרגם אוסף איטלקי של משלים מתוך החיבור ההודי משלי בידבה.

נורת' היה הראשון שתרגם את "החיים המקבילים" של פלוטרכוס לאנגלית, מכיוון שלא ידע יוונית הוא השתמש בתרגום בצרפתי מאת ז'אק אמיו. בתרגום זה הוא העביר את סגנונו של פלוטרכוס, שכבר זכה לסגנון רנסאנסי בתרגומו של אמיו, לסגנון אנגלי כאילו החיבור נכתב על ידי סופר אנגלי בן העידן האליזבתני. תרגום זה נחשב כאחת מיצירות המופת של הפרוזה האנגלית באותה תקופה ונודעת לו השפעה רבה על ויליאם שייקספיר שלא רק שספר זה שימש לו כהשראה בעת כתיבת המחזות "יוליוס קיסר", "אנטוניוס וקלאופטרה" ו"קוריולנוס" אלא שהוא אף עשה שימוש בקטעים שלמים מן התרגומים במחזותיו בלא שינוי.

==קישורים חיצוניים==
* 

קטגוריה:מתרגמים אנגלים
קטגוריה:ילידי 1523
קטגוריה:נפטרים ב-1601
כתב מושגים

כתב מושגים (בגרמנית: Begriffsschrift) הוא ספרו הראשון של גוטלוב פרגה, אבי הלוגיקה המודרנית, ואחד מעמודי התווך של הפילוסופיה האנליטית של המאה העשרים.

כריכת הספר המקורית
פרגה הציג מבנה לוגי של מגוון תכנים ושל יחסי הנביעה ביניהם, תוך הצגה חמורה ומדויקת של הוכחות והגדרות. הספר מפתח תחשיב פרדיקאטים מסדר ראשון, אשר נעשה בעקבותיו התחום המרכזי בלוגיקה, ומציג אקסיומטיקה שלמה שלו. כמו כן כלל פרגה הרחבות ללוגיקה מסדר שני. על בסיס זה הגדיר מושגים והוכיח משפטים שהיוו בסיס לעמדה הלוגיציסטית בפילוסופיה של המתמטיקה.

בפרק הראשון מגדיר פרגה מושגי יסוד וסימונים שחלקם שונים מהסימונים הנהוגים כיום:

{| class="wikitable" style="margin:0.5em auto;"
|-
! scope="col" |מושג
! scope="col" |כתיב על פי פרגה
! scope="col" |כתיב מודרני
|-
||היסק
|style="text-align:center;"|<math>\vdash A,\Vdash A</math>
|style="text-align:center;"|<math>p(A)=1,</math>
<math>p(A)=i</math>
<math>\vdash A, \Vdash A</math>
|-
||שלילה
|style="text-align:center;"style="text-align:center;"|<math>\neg A</math><br>
<math>{\sim} A</math>
|-
||גרירה
|style="text-align:center;"style="text-align:center;"|<math>B\rightarrow A</math>
<math>B\supset A</math>
|-
||כמת כולל
|style="text-align:center;"style="text-align:center;"|<math>\forall x\, F(x)</math>
|-
||כמת ישי
|style="text-align:center;"style="text-align:center;"|<math>\exists x\, F(x)</math>
|-
||זהות
|style="text-align:center;"|<math>A\equiv B</math>
|style="text-align:center;"|<math>A \leftrightarrow B</math><br>
<math>A \equiv B</math><br>
<math>A = B</math>
|}

==לקריאה נוספת==
* גוטלוב פרגה, כתב מושגים, תרגם גלעד ברעלי, הוצאת שלם: ירושלים, 2004.

== קישורים חיצוניים ==

*[http://gallica.bnf.fr/ark:/12148/bpt6k65658c Begriffsschrift להורדה(2.5 MB)]
* [https://web.archive.org/web/20130927153228/http://www.shalempress.co.il/download/Products/1049frege.pdf מבוא לספר מאת גלעד ברעלי ופרק ההקדמה]

קטגוריה:חיבורים פילוסופיים
קטגוריה:ספרי מתמטיקה
קטגוריה:ספרי 1879
קטגוריה:ספרי הוצאת שלם
זיפ

פחית זיפ
זיפ הוא שמה של אבקה להכנת משקה קל ששווקה על ידי חברת עלית בין שנות ה-80 לאמצע שנות שנות ה-90 .

האבקה יוצרה מסוכר, חומרי טעם וריח, וצבע מאכל, ונארזה בקופסאות פח עם כפיות מדידה מפלסטיק ובשקיות אטומות לנשיאה. לצורך הכנת המשקה עורבבה האבקה עם מים. האבקה נמכרה בכמה טעמים, לרבות תפוזים, אשכוליות, לימונים, מנגו, פטל ותפוחים.

מסע הפרסום של המוצר נוהל על ידי משרד הפרסום וימר-טמיר-כהן תחת הסיסמה "איזה זיפ שותים היום?". המוצר פורסם ברדיו ובעיתונות הכתובה, ואף בסרטוני פרסום בקולנוע. הזמריר ("נביא הביתה זיפ - והמשקה מוכן; ניקח איתנו זיפ - של עלית כמובן") נכתב על ידי ראובן וימר והולחן על ידי קובי אושרת, וזכה להצלחה רבה.

בשיא ההצלחה נמכרו 1,200 טון אבקת זיפ בשנה, והאבקה אף הוכנסה למנות קרב בצה"ל.

בנוסף לאבקה, זיפ נמכרה בשלב מסוים כסירופ לשתייה. 

==קישורים חיצוניים==
* 

==הערות שוליים==

קטגוריה:מותגי מזון
קטגוריה:משקאות
קטגוריה:עלית: מוצרים
קטגוריה:שנות ה-1980 בישראל
פרדריק לאזאר

פרדריק לָאזָאר (בצרפתית: Frédéric Lazard; 20 בפברואר 1883, מרסיי – 18 בנובמבר 1948) היה שחמטאי יהודי-צרפתי, מחבר בעיות שחמט ועיתונאי, אחיו הצעיר של גוסטב לאזאר.

== ביוגרפיה ==
פרדריק לאזאר חי בפריז, שם שיחק בתחרויות רבות. הגיע פעמיים למקום הרביעי בשנת 1905, חלק מקום שלישי בשנת 1908, הגיע למקום השלישי בשנת 1909 (ניצח: ארנולד אורבך), חלק מקום שני אחרי ויינשטיין בשנת 1909, ניצח לפני אמדה ג'יבו בשנת 1910, חלק מקום ראשון עם אריסטיד גרומר בשנת 1912, הגיע למקום הרביעי בשנת 1914 וחלק מקום שני, אחרי אלפונס גץ בתחרות ליון בשנת 1914 (אליפות צרפת השנייה לשחמטאים חובבים).

בשנת 1912 סיים לאזאר בתיקו דו-קרב עם אמדה ג'יבו 3-3, והפסיד לאדוארד לאסקר 0.5-2.5. בשנת 1913 סיים בתיקו 1.5-1.5 עם סמירנוב.

לאחר מלחמת העולם הראשונה ניצח לאזאר בתחרות פריז בשנת 1920, הגיע למקום השני בתחרות פריז בשנת 1922 (ניצח: אנדרה מופאנג), הגיע למקום התשיעי באליפות צרפת בשנת 1924 (ניצח: רוברט קרפו), חלק מקום שני-שלישי באליפות צרפת שהתקיימה בעיר ניצה בשנת 1925 (ניצח: רוברט קרפו), חלק מקום ראשון עם אנדרה שרון באליפות צרפת לשחמט בשנת 1926, הגיע למקום ה-13 בתחרות פריז בשנת 1927 (ניצח: אברהם באראץ), חלק מקום 10–11 באליפות פריז בשנת 1928 (ניצח: אברהם באראץ), הגיע למקום השביעי בתחרות פריז בשנת 1929 (ניצח: סבלי גריגורייביץ' טרטקובר), חלק מקום 3–5 באליפות פריז בשנת 1930 (ניצח: יוסף צוקרמן ) והגיע למקום ה-10 בתחרות פריז בשנת 1933 (ניצח: אלכסנדר אלכין).

באולימפיאדת השחמט 1924, אולימפיאדת השחמט הלא רשמית הראשונה שהתקיימה במקביל לאולימפיאדת פריז (1924). השיג לאזאר 6.5 נקודות מ-13 משחקים וסיים במקום ה-16.

לאזאר שיחק בצבע השחור בשנת 1922 את המשחק הבא, שנחשב לאחד הקצרים ביותר אי-פעם: 1. ד4 ד5 2. ב3 פו6 3. פד2 ה5 4. ד:ה5 פז4 5. ח3 פה3 ולבן נכנע.

==אטיוד שחיבר==
אטיוד משנת 1913, הלבן נוסע וזוכה. 

אם 1...מ:ו2 אז:

לאזאר חיבר כ-600 בעיות שחמט, ובשנת 1928 פרסם ספר עם הטובות שבהן: "Mes problèmes et études d'échecs".

== קישורים חיצוניים ==

* [http://chessmetrics.com/cm/CM2/PlayerProfile.asp?Params=199510SSSSS3S073540000000141000000000017510100 מידע כללי]
* [http://heritageechecsfra.free.fr/lazardfred.htm פרדריק לאזאר], באתר Heritage des Echecs Francais.
* [https://www.arves.org/arves/index.php/en/endgamestudies/studies-by-composer/279-lazard-frederic-1883-1948 פרדריק לאזאר], באתר arves

==הערות שוליים==

קטגוריה:עיתונאים יהודים צרפתים
קטגוריה:שחמטאים יהודים צרפתים
קטגוריה:שחמטאים שהשתתפו באולימפיאדת השחמט
קטגוריה:פרובלמאים צרפתים
קטגוריה:פרובלמאים יהודים
קטגוריה:פריז: אישים

קטגוריה:צרפתים שנולדו ב-1883
קטגוריה:צרפתים שנפטרו ב-1948
קשרים הנדסיים

קשרים הנדסיים (באנגלית: Richard Hammond's Engineering Connections) היא תוכנית טלוויזיה תעודית בריטית שבועית המשודרת בערוץ נשיונל ג'יאוגרפיק, שהחלה את דרכה בשנת 2008, ומוגשת על ידי הבדרן האנגלי ריצ'רד האמונד.

==על התוכנית==
בתוכנית, האמונד יוצא לשלל מקומות ברחבי העולם כדי לחקור ולגלות את ההיבט המדעי וההנדסי שמאחורי המצאות שונות. האמונד בוחן ומסביר על שיטת הפעולה של מבנים מיוחדים, המצאות יוצאות דופן ומכונות שונות, באמצעות ניסויים, הדרכה והסברים שונים. במהלך ההסברים הוא משווה את הרעיונות והעקרונות שבסיס הפלאים ההנדסיים למקרים אחרים, יומיומיים או מן העבר, המיושמים על עקרונות אלה.

באחד מן הפרקים האמונד מציץ אל מאחורי ההנדסה של מטוס האיירבאס A380 (מטוס הנוסעים הגדול בעולם), ובפרק אחר מבקר האמונד בגורד השחקים טאיפיי 101 (לשעבר גורד השחקים הגבוה בעולם), ומסביר על הייחוד שמאחורי ההנדסה של הבניין. בין היתר, האמונד חוקר גם את הקשרים ההנדסיים של: טלסקופ החלל האבל, אסדת קידוח ועוד.

התוכנית שודרה לראשונה ב-15 במאי 2008 כחלק מרצועת השידורים המכונה: "שני הגדול" ("Big New Mondays"), ומשודרת גם בערוץ נשיונל ג'יאוגרפיק שבישראל.

== קישורים חיצוניים ==
* 

* [http://natgeochannel.co.uk/programmes/engineering-connections אתר התוכנית מתוך אתר נשיונל ג'יאוגרפיק (באנגלית)]
* [http://natgeotv.com/il/engineering-connections אתר התוכנית מתוך אתר נשיונל ג'יאוגרפיק ישראל]

קטגוריה:סדרות טלוויזיה בריטיות שעלו לשידור בשנות ה-2000
קטגוריה:תוכניות טלוויזיה בערוץ נשיונל ג'יאוגרפיק
אברהם נניקשווילי

אברהם נניקשווילי (בגאורגית: აბრამ ნანიკაშვილი, אבּרָם נָניקַשווילי; נולד ב-1960) הוא איש עסקים ישראלי.

== ביוגרפיה ==
נניקשווילי נולד בגאורגיה למשפחה יהודית, הבכור מבין ארבעה ילדים. עלה לישראל עם הוריו בגיל צעיר. תחילה התגוררה המשפחה באור יהודה, ומשם עברה לאשדוד.

למד בישיבת פוניבז', ולאחר מכן שירת בצה"ל בחיל המודיעין. החל לעבוד בבנק דיסקונט. לאחר שאפרים גור נבחר לסגן ראש עיריית אשדוד, הוא העביר את ניהול סוכנות הביטוח שלו לנניקשווילי. בסוכנות הביטוח הכיר נניקשווילי את ג'קי בן-זקן בן ה-16, שלימים הפך לשותפו בחברות רבות.

בשנת 1992 החל בפעילות עסקית בגאורגיה וברוסיה, את הונו הגדול עשה בייצוא גז מרוסיה. הקים חברה לסחר ולהובלה של נפט עם אפרים גור.

ביולי 2005 רכשו נניקשווילי ובן-זקן תמורת חצי מיליון דולר 85% משלד בורסאי בבורסה לניירות ערך בתל אביב, ושינו את שמו למנופים פיננסיים בע"מ. לביסוס החברה השקיעו בה השניים 8 מיליון ש"ח. בפברואר 2007 רכשו את קניון ארנה הרצליה תמורת כ-540 מיליון ש"ח. בנוסף השקיעו השניים בנדל"ן בארצות הברית, בעיקר באמצעות הלוואות נון ריקורס. באשדוד הקימו השניים את הקניון "סטאר סנטר". מנופים פיננסיים רכשה את השליטה בשלד הבורסאי מאקפל. נניקשווילי הוא עדיין בעל עניין בחברת מנופים פיננסיים, הפועלת התחום הנדל"ן, שבשנת 2013 נרשמה לה הערת עסק חי. נניקשווילי ובן-זקן וחברת מנופים פיננסיים הם בעלי עניין בחברת שמן משאבי נפט וגז בע"מ, הנסחרת בורסה לניירות ערך בתל אביב. קידוח "ים 3" של החברה התגלה ככושל בסוף 2013.

דרך בן-זקן הכיר נניקשווילי את חבר הכנסת בנימין בן אליעזר, וקשר איתו קשרים הדוקים. במסגרת קשרים אלה נתן נניקשווילי לבן אליעזר סכום נכבד למימון רכישת ביתו ביפו. בן אליעזר היה מועמד בבחירות לנשיאות ישראל, אך לאחר שארבעה ימים לפני הבחירות זימנה אותו המשטרה לחקירה באזהרה בעניין כספים אלה, הודיע בן אליעזר על פרישתו מהבחירות לנשיאות. נניקשווילי עמד לדין ובאוגוסט 2019 הורשע במתן שוחד בסך 400 אלף דולר לבן אליעזר, וכן בהלבנת הון. בדצמבר 2019 נגזרו עליו 14 חודשי מאסר בפועל וקנס בגובה מיליון ש"ח. בינואר 2022 התקבל בבית המשפט העליון ערעור המדינה על קולת העונש, והוא הועמד על 21 חודשי מאסר. לאחר שוועדת שחרורים החליטה על קיצור מאסרו, הוא צפוי להשתחרר למעצר בית במרץ 2024.

בעבר היה שותף בחברת טריפל M שמחזיקה בתחנת הכוח IPM בבאר טוביה. ב-2016 נאלץ למכור את החזקותיו בחברה עקב עברו הפלילי.

בשנת 2005 הוערך הונו ב-3.35 מיליארד ש"ח.

== קישורים חיצוניים ==
* 
* 
* 
* 
* 

==הערות שוליים==

קטגוריה:אנשי עסקים ישראלים
קטגוריה:אנשי עסקים יהודים גאורגים
קטגוריה:עולים בשנות ה-1970
קטגוריה:אשדוד: אישים
קטגוריה:מורשעים בעבירות שוחד בישראל
קטגוריה:ישראלים שנולדו ב-1960
זיכרון פרוספקטיבי

"זיכרון פרוספקטיבי" הוא מושג מתחום הפסיכולוגיה הקוגניטיבית המתאר מנגנון זיכרון שמטרתו זכירת דברים שצריכים להתבצע על ידי הפרט בזמן מסוים בעתיד, כמו משימות שונות. זהו מעין "היומן הפנימי" של האדם, שמזכיר לו אילו פעולות עליו לבצע בכל רגע נתון, באילו זמנים ובאילו הקשרים. יש המגדירים את סוג הזיכרון הזה כ"זיכרון לזכור". 

זיכרון פרוספקטיבי שונה מזיכרון רטרוספקטיבי. זיכרון רטרוספקטיבי מאחסן מידע על פעולות ואירועים שהתרחשו בעבר, בעוד בזיכרון הפרוספקטיבי מאוחסן מידע לגבי הפעולות שיש לזכור לבצע בעתיד.

הגירויים המפעילים את הזיכרון הפרוספקטיבי יכולים להיות אירועים או זמנים שונים. דוגמה אחת לזיכרון המופעל על ידי גירוי זמן, היא של אדם הזוכר שבשעה 14:00 ביום מסוים יש לו פגישה עם הרופא. דוגמה לזיכרון המופעל על ידי גירוי אירוע היא של אישה הזוכרת שכאשר תפגוש את עורך הדין שלה, עליה למסור לו מעטפה. 
 
מחקרים רבים העוסקים בזיכרון הפרוספקטיבי דנים בשאלה כיצד ניתן להתגבר על כשלים במנגנון הזיכרון הזה, וכיצד ניתן לשפר את תפקודו.

עם התפתחותה של הטכנולוגיה, פותחו אמצעים רבים ושונים שיאפשרו לבני האדם לזכור דברים שעליהם לעשות מבלי להשתמש באופן פעיל בזיכרון הפרוספקטיבי שלהם, למשל: שימוש ביומנים אלקטרוניים, תזכורות ושעונים מעוררים. שימוש באפליקציה סלולרית המתריאה על צורך בקיום משימה מסוימת, מאפשר למוח האנושי "לנוח" מכיוון שהוא לא נדרש לזכור לבצע את המשימות הללו.

==ראו גם==
* זיכרון עבודה
==קישורים חיצוניים==

קטגוריה:זיכרון
אואוראד, מלך הפיקטים

אואוראד או פראט בן בארגויט (באנגלית: Uurad או Ferat son of Bargoit בגאלית סקוטית: Uurad mac Bargoit; נפטר ב-842 לערך) היה מלך הפיקטים (מלך פורטריו). אואוראד מלך כשלוש שנים, החל מעלייתו לשלטון בשנת 839 ועד מותו.

הגרסאות השונות של "דברי ימי הפיקטים" נותנות תעתיקים שונים של שמו של אואוראד או פראט, וייתכן ששמו היה פראדאך.

בניו של אואוראד היו ברידיי שמלך אחריו, וכן קיניאוד ודרסט שמלכו לאחר מכן, ונלחמו על השליטה בממלכת הפיקטים כנגד ברידיי מק פוקל וקנת מק אלפין.

==קישורים חיצוניים== 
* [http://www.ucc.ie/celt/published/G100001A/index.html דברי ימי אלסטר] 
* [http://www.ucc.ie/celt/published/T100001A/index.html דברי ימי אלסטר] (תרגום לאנגלית)
* [http://www.mimas.ac.uk/~zzalsaw2/pictish.html דברי ימי הפיקטים]

קטגוריה:מלכי סקוטלנד
קטגוריה:מלכי הפיקטים
קטגוריה:נפטרים ב-842
ברידיי השישי, מלך הפיקטים

ברידיי השישי (באנגלית: Bridei VI; נפטר ב-842 לערך), בנו של אואוראד היה מלך הפיקטים (מלך פורטריו). ברידיי מלך זמן קצר של פחות משנה, בשנת 842, החל מעלייתו לשלטון ועד מותו.

ברידיי עלה לשלטון לאחר מותו של אביו, ועל פי "דברי ימי הפיקטים" נפטר זמן קצר לאחר מכן, ואחיו, קיניאוד עלה לשלטון במקומו.

==קישורים חיצוניים== 
* [http://www.mimas.ac.uk/~zzalsaw2/pictish.html דברי ימי הפיקטים]

קטגוריה:מלכי סקוטלנד
קטגוריה:מלכי הפיקטים
קטגוריה:נפטרים ב-842
גוסטב לאזאר

גוסטב לָאזָאר (בצרפתית: Gustave Lazard; 1876–1949) היה שחמטאי ומחבר בעיות שחמט יהודי-צרפתי. אחיו הבכור של פרדריק לאזאר.

== חייו ==
לאזאר חי בפריז שם שיחק בתחרויות רבות. הוא חלק מקום 5–6 בתחרות 1907 (ניצח: פרנק מרשל), הגיע למקום השמיני בתחרות 1908 (ניצח: גרומר), הגיע למקום התשיעי בתחרות 1909 (ניצח: ארנולד אורבך), הגיע שביעי בתחרות 1909 (ניצח: ויינשטיין), הגיע שביעי בתחרות 1910 (ניצח: פרדריק לאזאר) והגיע תשיעי בתחרות 1912 (ניצחו: פרדריק לאזאר וגרומר).

לאחר מלחמת העולם הראשונה חלק לאזאר את המקום השביעי בתחרות פריז בשנת 1920 (ניצח: פרדריק לאזאר), הגיע שמיני בתחרות 1922 (ניצח: אנדרה מופאנג), הגיע למקום ה-12 בתחרות פריז בשנת 1926 (ניצח: לאון שוורצמן), חלק מקום 10–12 בתחרות פריז בשנת 1927 (ניצח: אברהם באראץ), הגיע למקום ה-12 באליפות פריז בשנת 1928 (ניצח: אברהם באראץ), וחלק מקום 3–5 באליפות פריז בשנת 1930 (ניצח: יוסף צוקרמן).

לאזאר היה נשיא מועדון השחמט על שם פרנסואה אנדרה פילידור.

== הערות שוליים ==

קטגוריה:פרובלמאים יהודים
קטגוריה:שחמטאים יהודים צרפתים
קטגוריה:פרובלמאים צרפתים
קטגוריה:צרפתים שנולדו ב-1876
קטגוריה:צרפתים שנפטרו ב-1949
קיניאוד השני, מלך הפיקטים

קיניאוד השני או קינאד או קינת (באנגלית: Ciniod II of the Picts בגאלית סקוטית: Ciniod או Cináed או Kineth; נפטר ב-842 לערך), בנו של אואוראד היה מלך הפיקטים (מלך פורטריו). קיניאוד מלך זמן קצר של פחות משנה, בשנת 842, החל מעלייתו לשלטון ועד מותו.

קיניאוד עלה לשלטון לאחר מותו של אחיו, ברידיי השישי, ועל פי "דברי ימי הפיקטים" נפטר זמן קצר לאחר מכן, כנראה במסגרת המאבק על השלטון. לאחריו עלה לשלטון ברידיי השביעי וככל הנראה ברידיי הדיח את קיניאוד. לימים שב לשלטון אחיו של קיניאוד - דרסט.

==קישורים חיצוניים== 
* [http://www.mimas.ac.uk/~zzalsaw2/pictish.html דברי ימי הפיקטים]

קטגוריה:מלכי סקוטלנד
קטגוריה:מלכי הפיקטים
קטגוריה:נפטרים ב-842
ברידיי השביעי, מלך הפיקטים

ברידיי השביעי (באנגלית: Bridei VII; נפטר ב-845 לערך), בנו של אואות'ויל (Uuthoil) או פוכל (Fochel) היה מלך הפיקטים (מלך פורטריו). ברידיי מלך כשלוש שנים, החל מעלייתו לשלטון בשנת 842, ועד מותו.

על פי "דברי ימי הפיקטים" נאבק ברידיי עם קנת מק אלפין על כס המלוכה.

לאחר מותו עלה לשלטון דרסט העשירי

==קישורים חיצוניים== 
* [http://www.mimas.ac.uk/~zzalsaw2/pictish.html דברי ימי הפיקטים]

קטגוריה:מלכי סקוטלנד
קטגוריה:מלכי הפיקטים
קטגוריה:נפטרים ב-845
בית הקונפדרציה

מיקום מנזר ג'ורג' הקדוש שעל חורבותיו נבנה בית הקונפדרציה. מפה משנת 1861
בית הקונפדרציה על שם חיים גורי הוא מרכז תרבות בירושלים, סמוך לשכונת ימין משה. המרכז נוסד ביוזמת קלמן סולטאניק, יו"ר הקונפדרציה העולמית של הציונים המאוחדים וקרוי על שמם.

==ההיסטוריה של המבנה==
המבנה הוקם במאה ה-19 על ידי בעל אדמות מוסלמי, על גבי יסודות של מנזר קדום שהוקדש לג'ורג' הקדוש, ונקרא "בית עבדאללה". היה זה מבנה מבודד מחוץ לחומות העיר העתיקה, מסוג המבנים הידועים כ"קס'ר" (מילולית: מבצר או טירה), כלומר מבנה מפואר יחסית, גדול ומבוצר, בשטח שולט, לא רחוק מן העיר בתוך אזור ששימש לחקלאות ושתפקד כמרכז לפיקוח והגנה על הפעילות החקלאית וכמגורים עונתיים לבעלי הקרקע.

בראשית מלחמת העצמאות (דצמבר 1947) נתפס הבית על ידי שוטרי משטרת המנדט, כנקודה אסטרטגית החולשת על דרך חברון וכן על מגדל דוד ושער יפו מחד ועל משכנות שאננים וימין משה מאידך ולפיכך מהווה חיץ בין יהודים לערבים. ב-10 בפברואר 1948 הסתערו כוחות ערביים על בית עבדאללה וכבשו אותו מידי הכוחות הבריטיים. לאחר מכן גלגלו ממנו חביות חומר נפץ לכיוון ימין משה. מהבית יצאו עוד מספר פעולות איבה כנגד השכונה היהודית שגבו קורבנות רבים. הבית נתפס שוב על ידי הבריטים, אשר לא התירו מעבר מימין משה לכיוון מרכז העיר, דבר שהכניס את השכונה למצור, אחד הגורמים שהביאו לנטישתה ערב הקמת מדינת ישראל, ב-14 במאי 1948. הבית ננטש ועמד בשממונו עד שנות ה-70.

הקונפדרציה רכשה את המבנה, שניצב בנקודה גבוהה ממנה נשקפים נופי הר ציון, חומות ירושלים ומגדל דוד כאשר קלמן סולטאניק, שעמד בראשה, החליט להפוך אותו למרכז תרבות אשר "חותר להיות מרכז תרבות ותפיסתו מבטאת עמדה ליברלית ופלורליסטית, המכירה במקורות האתניים של העדות והדתות השונות המאכלסות את העיר".

==מרכז התרבות==
בית הקונפדרציה מתמקד בארגון הופעות ופסטיבלים בתחום המוזיקה האתנית האמנותית (בעיקר מארצות המזרח התיכון, הודו, אזרבייג'ן, הבלקן, טורקיה, ברזיל, אתיופיה ועוד) ויוזם הקמת הרכבים ייחודיים בתחום והפקת אירועי תרבות (בהם למשל "פסטיבל העוד", המביא לירושלים נגני עוד מרחבי העולם ומעלה הופעות של הרכבים חד-פעמיים מיוחדים). במקום אולם קונצרטים ובו מועלות הופעות בהפקת המוסד והוא מארח גם הופעות נודדות מהארץ ומחו"ל. המוסד מקדם מוזיקאים-עולים העוסקים במוזיקה אתנית.

תחומי פעילות נוספים של בית הקונפדרציה הם קידום השירה, במסגרת זו מפיק המרכז את "פסטיבל המשוררים במטולה"; קידום ההגות היהודית על ידי סדרות של הרצאות וקידום מסורת הפיוט היהודי על ידי הפקת הופעות, הרצאות וסדנאות. בנוסף מפעיל בית הקונפדרציה תוכניות לבתי ספר בתחומים אלה.

==הקונפדרציה העולמית של הציונות המאוחדת==
הקונפדרציה העולמית של הציונות המאוחדת היא ברית עולמית (כלומר ארגון ציוני בהסתדרות הציונית העולמית בעל סניפים ב-5 ארצות לפחות, המיוצג על ידי סיעה בקונגרס הציוני העולמי). הקונפדרציה מאגדת את ההסתדרות הציונית הדסה וארגונים ציוניים שונים, בעיקר ביבשת אמריקה.
<gallery>
Confederationhouse. 4.jpg|
Confederationhouse1.jpg|
</gallery>

==לקריאה נוספת==
* רמי יזרעאל, שכונה במערכה - ימין משה, בתוך "ירושלים בתש"ח" (עידן 2), יד יצחק בן-צבי תשמ"ג עמודים 80 - 94.

==קישורים חיצוניים==

* 

* [https://web.archive.org/web/20080624172059/http://givingwisely.org.il/cgi-bin/xGWexpandF.pl?language=H&amuta=580092252 הגדרת מטרות בית הקונפדרציה (1985)]

== הערות שוליים ==

קטגוריה:ירושלים: מבנים
קטגוריה:ירושלים: תרבות
קטגוריה:ימין משה
דרסט העשירי, מלך הפיקטים

דרסט העשירי (באנגלית: Drest X; בגאלית סקוטית: Drust; נפטר ב-848), בנו של אואוראד, היה מלך הפיקטים (מלך פורטריו). דרסט מלך כשלוש שנים, החל מעלייתו לשלטון בשנת 845 ועד מותו. דרסט עלה לשלטון לאחר מותו של קודמו, ברידיי השביעי.

על פי "דברי ימי הפיקטים" נאבקו דרסט וקנת על השלטון, ובעקבות ניצחונו של השני, ומותו של דרסט עלה קנת לשלטון.

==קישורים חיצוניים== 
* [http://www.mimas.ac.uk/~zzalsaw2/pictish.html דברי ימי הפיקטים]

קטגוריה:מלכי סקוטלנד
קטגוריה:מלכי הפיקטים
קטגוריה:נפטרים ב-848
דאוס (להקה)

דאוס (dEUS) היא להקת רוק אלטרנטיבי בלגית. הלהקה שינתה את הרכבה מספר פעמים, ורק הזמר טום ברמן (Tom Barman) והכנר והקלידן קלאס יאנזונס (Klaas Janzoons) היו חברים בכולם.

== היסטוריה ==
הלהקה הוקמה באנטוורפן בשנת 1991. תחילה היא הופיעה כלהקה של גרסאות כיסוי לשירים של הוולווט אנדרגראונד והפיקסיז, אך עם הזמן החלה לנגן שירים מקוריים באנגלית שנכתבו על ידי כל אחד מחבריה והשתלבו בהם סגנונות שונים - רוק, ג'אז ואוונגרד.

בשנת 1993 יצא המיני-אלבום האלבום של דאוס, Zea. האלבום משך את תשומת לבה של חברת איילנד רקורדס האנגלית שהזמינה את הלהקה להופעות בלונדון. האלבום המלא הראשון של הלהקה, Worst Case Scenario יצא בשנת 1994 ולמרות סגנונו הקשה והאקלקטי, קיבל ביקורות משבחות והניב מספר להיטים ב-MTV וברדיו: Via, Suds & Soda, Right as Rain ו-Hotellounge. בין המאפיינים הייחודיים של האלבום הייתה נגינת הכינור של יאנזונס, דבר נדיר ברוק אלטרנטיבי. בנוסף לברמן ויאנזונס באלבום השתתפו הבסיסט סטף קמיל קרלנס (Stef Kamil Carlens), הגיטריסט רודי טרובה (Rudy Trouvé), והמתופף ז'יל דה בורגר (Jules de Borgher), שגם השתתפו בכתיבת השירים. בעקבות הצלחת שירי האלבום בישראל, הלהקה הופיעה בשנת 1995 בפסטיבל בתל אביב ובצמח שעל הכנרת.

בשנת 1995 יצא המיני-אלבום השני של הלהקה, My Sister = My Clock. הוא הופץ על תקליטור שבו הייתה רצועה אחת בלבד של 25 דקות שהורכבה משירים קצרים ואוונגרדיים פרי עטם של כל חברי הלהקה.

האלבום המלא השני של דאוס יצא בשנת 1996 ונקרא In a Bar Under the Sea הוא הניב להיט אחד גדול - Little Arithmetics ושני להיטים אלטרנטיביים ששודרו רבות ב-MTV בשעות הלילה - Theme from Turnpike ו-Roses. רודי טרובה השתתף בהקלטת חלק מהשירים באלבום, אך קרייג וורד (Craig Ward) האנגלי החליף אותו בתפקיד הגיטריסט הקבוע.

למרות שסטף קמיל קרלנס לקח חלק משמעותי בשירה ובכתיבת השירים באלבומים הראשונים של הלהקה, הוא פרש ממנה לקראת הוצאת אלבומה שלישי, אבל המשיך להשתתף כאורח בהקלטות. בתפקיד הבסיסט החליף אותו דני מומנס (Danny Mommens).

האלבום The Ideal Crash יצא בשנת 1999. להבדיל מהאלבומים הראשונים של הלהקה שהופקו על ידי צמד המפיקים הבלגיים האוונגרדיים פטר ורמירש (Peter Vermeersch) ופייר ורוולוסם (Pierre Vervloesem), האלבום השלישי הופק על ידי המפיק הקנדי דייוויד בוטריל שעבד עם טול וקינג קרימזון והתאפיין בצליל נקי יותר. הוא הניב את הלהיטים Sister Dew, Instant Street ו-The Ideal Crash.

בעקבות יציאת האלבום הזה הלהקה יצאה לסיבוב הופעות, שבמהלכו הופיעה שוב בתל אביב ובחיפה. לאחר מכן הפסיקה את פעילותה הקבועה וחבריה התרכזו בפרויקטי-צד שונים במוזיקה ובקולנוע.

בשנת 2004 עזבו את הלהקה קרייג וורד ודני מומנס, שהוחלפו על ידי מאורו פבלובסקי (Mauro Pawlowski) ואלן גווארט (Alan Gevaert). בהרכב הזה הלהקה הוציאה בשנת 2005 את האלבום Pocket Revolution, שהצליח במכירות, אך זכה לביקורות פושרות יותר מהאלבומים הקודמים. בשנה הזאת הלהקה הופיעה בירושלים ובתל אביב.

בשנת 2008 הוציאה דאוס את האלבום Vantage Point, שהחזיר לה את אהדת המבקרים. את המתופף ז'יל דה בורגר החליף באלבום הזה סטפן מיסגרס (Stéphane Misseghers).

==קישורים חיצוניים==

* 

קטגוריה:להקות בלגיות
קטגוריה:זוכי פרס המוזיקה של MTV אירופה
קטגוריה:להקות שהוקמו בשנת 1991
בלאנקיזם

לואי אוגוסט בלאנקי
בלאנקיזם הוא תפיסה מהפכנית המיוחסת למשנתו של לואי אוגוסט בלאנקי, שגרס כי מהפכה סוציאליסטית צריכה להתבצע בידי קבוצה קטנה יחסית של קושרי קשר מאורגנים היטב וסודיים. לאחר שייקחו את השלטון, על המהפכנים להשתמש בכוח המדינה על מנת להנהיג סוציאליזם או קומוניזם. תפיסה זו היא אחת מהתפיסות הסוציאליסטיות הדוגלות בהפיכה.

נדיר שאדם יאמץ את הבלאנקיזם כהגדרה עצמית. המושג שימש בעיקר למטרת התנצחות, על מנת להאשים מהפכן כלשהו בכישלון הנחלת ראיית עולמו בקרב מעמד הפועלים. קרל מרקס ופרידריך אנגלס דאגו להבדיל את תפיסת המהפכה שלהם מבלאנקיזם. כפי שאנגלס ניסח במאמרו "התוכנית של הנמלטים הבלאנקיסטים מהקומונה הפריזאית"

חלק ממבקריו של לנין גורסים כי ראיית העולם המהפכנית שלו הייתה אליטיסטית ובמהותה "בלאנקיסטית". רוזה לוקסמבורג, לדוגמה, כחלק מקטע ארוך יותר על בלאנקיזם במאמרה "לניניזם או מרקסיזם?", כותבת:

יש לציין שבאומרה "סוציאל-דמוקרטיה", לוקסמבורג מתכוונת לשימוש המקורי של המושג על פי כתבי מרקס, והוא זהה ל"סוציאליזם". מושג רדיקלי הרבה יותר מהשימוש שלו כיום. היא ראתה במפלגה הסוציאל-דמוקרטית, מפלגה שמבוססת על מאבק של מעמד הפועלים.

למרות זאת, לנין התכחש לבלאנקיזם:

קטגוריה:קומוניזם
קטגוריה:סוציאליזם
קטגוריה:מרקסיזם
קטגוריה:אידאולוגיות על שם אישים
כאמל הנו

השייח' כאמל הנו (בערבית: كامل هنو; 1917 – 1973) היה מזכיר בית הדין השרעי הדרוזי הראשון וממכובדי העדה הדרוזית. עודד השכלה ועשה רבות למען קידומה בעדה הדרוזית. בנו השייח' נעים כאמל הנו מכהן כיום כקאדי בית הדין השרעי.

== ביוגרפיה ==
הנו נולד בכפר הדרוזי ג'וליס שבגליל בשנת 1917, למשפחה דתית ומרכזית בכפרו. אביו נפטר עוד בהיותו ילד, אמו גדלה אותו על ערכי דת ואמונה של העדה הדרוזית.

לפני קום המדינה היה שותף מרכזי יחד עם מנהיגי העדה אז בשמירה על המסורת והמקומות הקדושים של העדה הדרוזית. היה עוזרו של השייח אמין טריף, שהיה אז נשיא בית דין שרעי ומנהיג הרוחני של העדה הדרוזית.

בשנת 1963 הוקם בית דין שרעי הדרוזי, בהכרה של מדינת ישראל בעדה הדרוזית כדת נפרדת מהאסלאם, השייח' סלמאן טריף היה אז בתפקיד קאדי בית הדין השרעי. הוא כיהן בתפקיד מזכיר בית הדין השרעי.

הנו היה ממקורבי השופט הדרוזי פארס חמוד פלאח. היה ממכובדי העדה, ופעל להכניס השכלה לקרב בני העדה שלו.

הנו היה מועמד לתפקיד קאדי בית דין שרעי דרוזי, אך בגלל פטירתו בגיל צעיר התמנה בנו, שייח' נעים כאמל הנו, למזכיר בית דין שרעי ולאחר מכן לתפקיד קאדי בית דין השרעי הדרוזי.

שייח' כאמל יוסף הנו נפטר ב-22 בספטמבר 1973. יום אחרי מותו נערך טקס קבורה מיוחד בהשתתפות המונים מבני העדה הדרוזית ובני עדות אחרות, שהוקירו לו כבוד והערכה.

קטגוריה:דרוזים ארץ-ישראלים
קטגוריה:אנשי דת דרוזים ישראלים
קטגוריה:ג'וליס: אישים
קטגוריה:ישראלים שנולדו ב-1917
קטגוריה:ישראלים שנפטרו ב-1973
אראזם לורבק

אראזם לורבק (בסלובנית: Erazem Lorbek; נולד ב-21 בפברואר 1984 בליובליאנה, יוגוסלביה) הוא כדורסלן עבר סלובני ששיחק בעמדות הפאוור פורוורד והסנטר. גובהו של לורבק הוא 2.10 מטר. אראזם הוא אחיו הבכור של הכדורסלן דומיין לורבק.

== קריירה ==
אראזם לורבק החל לשחק במחלקת הנוער של אולימפיה ליובליאנה בהיותו בן 15. לאחר שלוש שנים בסלובניה עבר ללמוד באוניברסיטת המדינה של מישיגן שבארצות הברית, ושיחק עבור קבוצת הכדורסל של האוניברסיטה שכונתה "הספרטנים". בעונת הרוקי שלו בקבוצה הוא העמיד ממוצעים של 6.4 נקודות ו-3.3 ריבאונדים למשחק. אף על פי כן, הוא בחר לחזור לאירופה לאחר שנה אחת בלבד באוניברסיטת המדינה של מישיגן.

לאחר זמן קצר, לורבק חתם בקבוצת פורטיטודו בולוניה מליגת העל האיטלקית. הוא שיחק בבולוניה במשך שלוש עונות, בהן זכה עם הקבוצה באליפות הליגה ובסופר קאפ האיטלקי, וכמו כן היה שותף להישג השיא של הקבוצה מחוץ לאיטליה: העפלה לגמר היורוליג, בו לבסוף פורטיטודו הובסה על ידי מכבי תל אביב. בשנת 2005 נרשם לורבק לדראפט ה-NBA ונבחר במקום ה-46 הכללי על ידי האינדיאנה פייסרס, אך לא השיג חוזה בקבוצה, ועקב כך המשיך לשחק בבולוניה עונה נוספת.

ב-2006 הוא לורבק עבר לקבוצת אוניקאחה מאלגה מליגת העל הספרדית, אך לא זכה לדקות משחק רבות. בינואר 2007 הוא הושאל לבנטון טרוויזו, אך ההשאלה בוטלה על ידי התאחדות הכדורסל האיטלקית עקב הפרה של תקנון הליגה. מספר ימים לאחר מכן הוא עבר ללוטומטיקה רומא.

לורבק השתלב היטב ברומא, והפך לשחקן מפתח של הקבוצה ואף לאחד משחקני הקו הקדמי הטובים באירופה. צסק"א מוסקבה חשקה בשירותיו והחתימה אותו לשלוש עונות בשנת 2008, בעקבות יכולתו של לורבק כנגדה בשלב ה"טופ 16" של היורוליג. בעונתו היחידה בצסק"א הוא העפיל עמה לגמר היורוליג ונבחר לחמישיית העונה השנייה של המפעל. באוגוסט 2009 חתם לורבק בברצלונה מליגת העל הספרדית לשלוש עונות.

בקיץ 2012 חתם לורבק לשנתיים נוספות בקבוצה. בקיץ 2014 לורבק עזב את ברצלונה בעקבות פציעה כרונית בברך, ומאז הוא שחקן חופשי. הוא חתם בקיץ 2016 בלימוז', אך נכשל בבדיקות הרפואיות.

לורבק חבר בנבחרת הלאומית של סלובניה מאז שנת 2005. עם הנבחרת הוא השתתף באליפות אירופה של 2005 ושל 2007.

== תארים והישגים בקריירה ==

עם ברצלונה:
* אליפות ספרד: 2010/11, 2011/12, 2013/14 
* הגביע הספרדי: 2010, 2011, 2013 
* הסופר קאפ הספרדי: 2009, 2010, 2011 
* זכייה ביורוליג: 2009/10 
עם פורטיטודו בולוניה:
* אליפות הליגה האיטלקית: 2004/05
* גביע הסופרקאפ האיטלקי: 2004/05
עם לוטומטיקה רומא:
* סגנות הליגה האיטלקית: 2007/08

== קישורים חיצוניים ==

* [http://www.fibaeurope.com/cid_KNce8jInH7Qj1EsyH5rjn2.teamID_2154.compID_UIfgjyQcGqk-fPlnl66Tj0.season_2004.roundID_3880.playerID_35190.html פרופיל באתר פיב"א אירופה]
* 

קטגוריה:כדורסלנים סלובנים
קטגוריה:כדורסלני נבחרת סלובניה
קטגוריה:כדורסלני אולימפיה ליובליאנה
קטגוריה:כדורסלני פורטיטודו בולוניה
קטגוריה:כדורסלני אוניקאחה מאלגה
קטגוריה:כדורסלני בנטון טרוויזו
קטגוריה:כדורסלני וירטוס רומא
קטגוריה:כדורסלני צסק"א מוסקבה
קטגוריה:כדורסלני ברצלונה
קטגוריה:כדורסלני אוניברסיטת המדינה של מישיגן
קטגוריה:בחירות דראפט של אינדיאנה פייסרס
קטגוריה:סלובנים שנולדו ב-1984
The Israel Project

סמל הארגון

The Israel Project ("פרויקט ישראל") היה ארגון הסברה פרו-ישראלי. הארגון הוקם בשנת 2002 על ידי ג'ניפר לאסלו מזרחי, אשת יחסי ציבור ופעילה ציבורית יהודית-אמריקאית, במטרתה לספק מידע אמין ועדכני לעיתונאים ולמנהיגים בנושאי ישראל והמזרח התיכון, כדי לקדם דעה חיובית על מדינת ישראל. 

הארגון העסיק צוות של מומחים המספק מידע לעיתונאים בנושאים הקשורים לישראל, לסכסוך הישראלי-ערבי ולמזרח התיכון ובנוסף מקיים תדריכי עיתונאים בהשתתפות נציגים ישראלים. 

לארגון היה סניף בירושלים העובד עם עיתונאים זרים המוצבים במדינת ישראל. וכן סניף מרכזי בארצות הברית. הארגון מקיים דרך הסניף סיורים במסוק לעיתונאים, במטרה לאפשר להם להתרשם מהמצב באזור מזווית ראייה נוספת.

בשנת 2011 החל הארגון לפעול גם במזרח הרחוק.

ביולי 2018 סגר המשרד את משרדו בישראל ושלח מכתבי פיטורים לכל העובדים בשל מחסור בתרומות. מאז 2016 כמות התרומות שהוא קיבל החלה לרדת ובשנת 2019 כמעט התאפסה.

== עמדות ==

הארגון מזוהה עם עמדות הימין המדיני בישראל. 

הארגון טוען שהסברת העמדה התומכת בהתנחלויות צריכה להתבסס על שיקולים ביטחוניים ולא על ציטוטים מהתנ"ך. הארגון קורא לפעיליו להדגיש שהטענה שבכל מקום בו מתגוררים פלסטינים אסור שיהיו יהודים איננו יכול להתקבל כדרישה סבירה לכינון שלום ושיש בטענה זו גזענות. בנוסף, מדגיש הארגון שהדרישה לפירוק ההתנחלויות הוא בעצם דרישה לטיהור אתני.

== קישורים חיצוניים ==

* [https://web.archive.org/web/20090106183937/http://theisraelproject.org/ אתר הארגון]
* 

== הערות שוליים ==

קטגוריה:ערכים שבהם תבנית אתר רשמי אינה מתאימה להוספה אוטומטית
קטגוריה:ארגונים ציוניים
קטגוריה:הסכסוך הישראלי-פלסטיני: ארגונים
קטגוריה:יהדות ארצות הברית: ארגונים
קטגוריה:ציונות בארצות הברית
קטגוריה:יחסי ארצות הברית – ישראל: ארגונים
מוס (נורווגיה)

מוֹס (באנגלית ובנורווגית: Moss) היא עיירת חוף ורשות מקומית השוכנת במחוז אסטפולד בדרום נורווגיה. נכון ל-2006 העיירה מונה כ-28,200 תושבים. מוס ממוקמת בצד המזרחי של האוסלו פיורד ונחשבת למרכז המסחר הגדול ביותר במחוז אסטפולד.

== היסטוריה ==
איורים של מוס משנת 1885
ממצאים ארכאולוגיים מעידים על התיישבות באזור מוס לפני למעלה מ-7,000 שנה – התיישבות זו התקיימה באזור זה באופן רציף במהלך תקופת הברזל, תקופת הויקינגים ועד היום. במהלך תקופת הוויקינגים, היישוב אשר התקיים באזור זה נודע בשם "וארנה" (Varna) והוחזקו בו ספינות קרב מטעם המלך על ידי התושבים המקומיים.

האזכור הספרותי הראשון לעיירה בשם מוס הוא משנת 1390 - באותה העת העיירה היוותה מרכז מסחר והכילה בעלי מלאכה ומפעלים רבים. בהמשך המזקקות למשקאות חריפים הפכו לאחת מן התעשיות הדומיננטיות במוס. בשנת 1607 לאחר שנורווגיה עברה את תהליך הרפורמציה הפרוטסטנטית הוקמה לראשונה במוס כנסייה.

בשנת 1716, במסגרת המלחמה הצפונית הגדולה, נערך קרב חשוב בכיכר העיר מוס במהלכו כוחות נורווגיים בפיקודו של וינסנט בודה (Vincent Budde) הצליחו להביס את הכוחות השוודיים הפולשים אשר נשלחו על ידי קרל השנים עשר על מנת לכבוש את מבצר אקשהוס (Akershus) בקריסטיאניה.

בשנת 1814 נחתמה במוס אמנת מוס, אשר שמה קץ לממלכת דנמרק-נורווגיה. פעולה זו האיצה למעשה את הפיתוח הכלכלי באזור אשר נמשך עד עצם היום הזה.

== מקור השם ==
מקור השם "מוס" הוא מנהר ה"מוסאלבה" (Mosseelva) אשר חוצה את היישוב. הצורה הנורדית העתיקה בה נהגה שם העיירה הוא מורס (Mors). השם נחשב לעתיק מאוד והמשמעות שלו איננה ברורה באופן מוחלט.

== תעשייה ==
העיירה ידועה בעיקר בשל מפעלי הנייר הפועלים בה. כמו כן קיימים בעיירה גם מפעלי מתכת ומפעלים נוספים. המשרדים הראשיים של החברה הנורווגית ליצור טקסטיל "הלי האנסן" (Helly Hansen) ממוקמים במוס, וכמו כן, המשרדים הראשיים של יצרן המפתחות הבינלאומי "טריו וינג" (Trio Ving).

== גאוגרפיה ==
ב-1 בינואר 1838 קיבלה מוס מעמד של עיירה. ב-1 ביולי 1943 אוחד שטח השיפוט של מוס עם היישוב הכפרי בחצי האי יילאוי (Jeløy) הסמוך. שטח השיפוט של העיירה משתרע גם על פני שטחים ממזרח לעיר, כגון האי דילינגאוי (Dillingøy) והאגם וואנשו (Vansjø).

== תחבורה ==
בסתיו 2007 הסתיימה ההסבה של שדה תעופה צבאי בפאתי העיירה לשדה התעופה אזרחי. שדה התעופה נקרא בשם "Moss lufthavn".

קיים גם קו מעבורת אשר חוצה את האוסלו פיורד ועובר בין העיירה מוס אשר ממוקמת בצידו המזרחי של האוסלו פיורד לבין העיירה הורטן אשר ממוקמת בצידו המערבי של האוסלו פיורד במחוז וסטפולד.

==ערים תאומות==
* .
* 
* .
* .
* 
* .
* .

== גלריה ==
<gallery widths="210px" heights="170px">
תמונה:Part of the old factory part of Moss, Norway, with cinema and library.jpg|מתחם טחנות הקמח הישן של העיר אשר הוסב במהלך העשור האחרון לספרייה המקומית ולאולמות קולנוע
תמונה:Moss, Norway.jpg|נמל מוס
תמונה:Moss station 01.JPG|תחנת הרכבת של מוס
</gallery>

== קישורים חיצוניים ==

* 

* אתר האינטרנט של העירייה ב[https://web.archive.org/web/20080610235249/http://www.moss.kommune.no/artikkel.aspx?AId=1&back=1&MId1=3607 נורווגית] וב[https://web.archive.org/web/20081207154730/http://www.moss.kommune.no/artikkel.aspx?AId=1186&back=1&MId1=5091 אנגלית]
* [https://web.archive.org/web/20080926200645/http://www.foto-moss.com/ foto-moss.com] - תמונות מן העיירה
* 

קטגוריה:נורווגיה: ערים
קטגוריה:נורווגיה: ערי חוף
קטגוריה:מזרח נורווגיה: ערים
קטגוריה:מזרח נורווגיה: ערי חוף